Tytuvėnų apžvalgos bokštas
Tytuvėnų apžvalgos bokštas (taip pat vadinamas Kokmaniškės arba Majako apžvalgos bokštu) – Tytuvėnų regioniniame parke 2007 m. pastatytas 15 m aukščio apžvalgos bokštas ant Kokmaniškės (Majako) kalno. Bokštas įrengtas už 1 kilometro nuo Tytuvėnų miestelio ribos, važiuojant pro Bridvaišio ežerą rytų kryptimi. Kokmaniškės kalvos aukštis siekia 162,4 m virš jūros lygio, o nuo jos papėdės – 22 m, tad bokšto viršus siekia 37 m aukštį. Nuo jo matosi Pašakarnio tvenkinys, dvaro parkas, Gomertos kraštovaizdžio draustinio miškai, Šiluvos koplyčia ir bažnyčia, atsiveria banguojančių laukų, miškelių panoramos.